פה יבש

יובש פה (בלועזית: קסרוסטומיה, באנגלית: Xerostomia) הוא תסמין רפואי המתבטא בתחושה סובייקטיבית של יובש בחלל הפה, לרוב עקב מחסור ברוק (היפוסליבציה, באנגלית: Hyposalivation) או שינוי בהרכבו הכימי. יובש פה אינו מוגדר כמחלה כשלעצמה, אלא כביטוי קליני למצבים רפואיים שונים, בהם שימוש בתרופות, מחלות אוטואימוניות וטיפולים אונקולוגיים.

יובש פה אינו רק תחושת אי-נוחות, אלא מצב שבו הפה מאבד את ה'סיכוך' הטבעי שלו. ללא הרוק, הרקמות הרכות נפגעות וההגנה על השיניים נחלשת משמעותית. תסמין זה מפריע מאוד לכושר הדיבור, כושר הבליעה וכושר הרטבת השפתיים, ומודגש ומורגש אצל קשישים, או אנשים הסובלים מקושי לבלוע 

 אפידמיולוגיה (שכיחות) 
יובש פה הוא מצב שכיח הפוגע בכ-20% מהאוכלוסייה הבוגרת. השכיחות עולה עם הגיל, ובקרב בני 65 ומעלה היא נאמדת בכ-30%. העלייה בשכיחות בקרב קשישים אינה נובעת מהזדקנות בלוטות הרוק כשלעצמה, אלא מריבוי מחלות רקע וצריכת תרופות מרובה (Polypharmacy). התופעה נפוצה יותר בקרב נשים.

 אטיולוגיה (גורמים) 
הגורמים ליובש פה הם רבים ומגוונים, כאשר המרכזי שבהם הוא שימוש בתרופות:
 תרופות: מעל ל-600 סוגי תרופות ידועות כגורמות לתופעה כתוצאה מהשפעה אנטי-כולינרגית או סימפתומטית. ביניהן: אנטיהיסטמינים, נוגדי דיכאון, תרופות ללחץ דם ואנטי-פסיכוטיות.
 טיפולים אונקולוגיים: הקרנות לאזור הראש והצוואר עלולות לגרום לנזק קבוע לתאי האסיני בבלוטות הרוק.
 מחלות אוטואימוניות: כגון תסמונת שיוגרן, הגורמת להרס הדרגתי של בלוטות ההפרשה.
 מצבים מערכתיים: סוכרת, HIV, וקנאביס (המכונה לעיתים "Cotton Mouth").

 תסמינים וסיבוכים 
הרוק ממלא תפקיד קריטי בשימור בריאות הפה, ולכן מחסור בו עלול להוביל ל:
 עששת: אובדן יכולת נטרול החומציות והגנה על זגוגית השן.
 זיהומים: עלייה בשכיחות זיהומים פטרייתיים (כגון קנדידה) ודלקות חניכיים.
 קשיים בתפקוד: קושי בלעיסה, בליעה (דיספאגיה) והפרעות בדיבור.
 שינויים ברירית: לשון סדוקה, תחושת צריבה והפרעות בטעם.

 אבחון 
האבחנה מתבצעת על ידי מומחים לרפואת הפה וכוללת הבחנה בין תחושת היובש (קסרוסטומיה) למדידה אובייקטיבית של הפרשה:
 סילומטריה (Sialometry): מדידת קצב הפרשת הרוק במנוחה ובגירוי. קצב נמוך מ-0.1 מ"ל לדקה במנוחה נחשב כתת-הפרשת רוק (Hyposalivation).
 סולם צ'לקומב (Challacombe Scale): מדד קליני המדרג את חומרת היובש על פי סימנים ויזואליים בריריות הפה.

 טיפול וניהול 
הטיפול מתמקד בהקלה תסמינית ובמניעת נזקים דנטליים.

 תכשירים ללא מרשם (OTC) 
 תחליפי רוק וג'לים: מוצרים המדמים את פעולת הרוק (כגון Biotene או GC Dry Mouth Gel).
 תרסיסים ושטיפות פה: מוצרים המגבירים את הלחות בפה.
 סוכריות מציצה: המיועדות להגברת הלחות בפה ולעידוד יצירת רוק.
 טכנולוגיות שחרור מושהה והצמדה (Mucoadhesive): החידוש בתכשירים אלו הוא ביכולתם להיצמד לדופן הפה ולשחרר חומרים מקלים לאורך זמן, המעודדים יצירת רוק טבעי. זאת בניגוד לג'לים, תרסיסים או שטיפות פה, שהשפעתם חולפת במהירות לאחר השימוש.
 טבליות הצמדה: כגון XyliMelts, הנצמדות לחניכיים ומשחררות קסיליטול לאורך זמן, בפרט במהלך השינה.
 סרטים מסיסים (Orally Dissolving Films - ODF): כגון iCling (של חברת פארמדיקה), סרט גמיש הנצמד לרירית ומשחרר רכיבים המגרים הפרשת רוק טבעי.

 תרופות מרשם הממריצות הפרשת רוק (Sialagogues) 
במקרים שבהם נותרה רקמת בלוטה פעילה:
 Pilocarpine (פילוקרפין): (שם מסחרי: Salagen).
 Cevimeline (סבימלין): (שם מסחרי: Evoxac).

 ניהול ואורח חיים 
לצד הטיפול התרופתי, קיימות גישות מקובלות להקלה על התסמינים ומניעת סיבוכים:

 שמירה על לחות: שתייה תכופה של מים בלגימות קטנות לאורך היום עשויה לסייע בסיכוך הריריות.
 היגיינת פה קפדנית: בשל המחסור ברוק המגן, המומחים מדגישים את החשיבות של צחצוח שיניים קפדני ושימוש בתכשירי פלואור למניעת עששת דוהרת.
 הימנעות מגורמים מחמירים: הפחתת צריכה של משקאות המכילים קפאין, אלכוהול ועישון, הידועים כמחריפים את תחושת היובש.
 גירוי בלוטות הרוק: שימוש בתכשירים יעודיים, במסטיקים או סוכריות ללא סוכר (במיוחד כאלו המכילים קסיליטול) עשוי להמריץ הפרשת רוק בקרב חולים שאצלם קיימת עדיין פעילות של בלוטות הרוק.

 ראו גם 

 תסמונת הפה השורף
 תסמונת שיוגרן
 רוק
 בלוטות הרוק
 רדיותרפיה

 לקריאה נוספת 
 Plemons JM, Al-Hashimi I, Marek CL. Managing xerostomia and salivary gland hypofunction. J Am Dent Assoc. 2014.
 האקדמיה האמריקאית לרפואת הפה (AAOM), דף מידע על יובש פה.

 קישורים חיצוניים 
 קישור=commons:|20x20 פיקסלים|ויקישיתוף מדיה וקבצים בנושא פה יבש בוויקישיתוף
 יובש פה באתר ה-NIH - המכונים הלאומיים לבריאות בארה"ב
 מידע על קסרוסטומיה באתר איגוד רופאי השיניים האמריקאי (ADA)
 יובש בפה - באתר אינפומד
 מרגישים יובש בפה? 10 סיבות אפשריות, ד"ר איתי גל, YNET בריאות, 22.08.2016
 יובש פה בגיל המבוגר, באתר ויקירפואה, מתוך כתב העת לרפואת המשפחה, יולי 2013, גיליון מס' 176, מדיקל מדיה
 יובש בפה: מדוע זה קורה?, ד"ר אורית וינוקור אריאס, באתר המרכז הרפואי קפלן

 הערות שוליים 

קטגוריה:רפואת שיניים
קטגוריה:תסמינים וסימנים הקשורים למערכת העיכול ולבטן